‹‹ኢትዮጵያን አንድ ለማድረግ ኢትዮጵያንና የኢትዮጵያዊነትን ምንነት ማወቅ ያስፈልጋል፡፡›› ወጣቶች
ባሕር ዳር፡ ታኅሳስ 20/2012ዓ.ም (አብመድ) የአማራ ክልል ወጣቶች ማኅበር 5ኛ መደበኛ ጉባኤውን በባሕር ዳር እያካሄደ ነው፡፡ በጉባኤው የየክልላቸውን ወጣት ማኅበራት ወክለው የመጡ ወጣቶች ከአማራ ብዙኃን መገናኛ ድርጅት ጋር ቆይታ አድርገዋል፡፡ የኦሮሚያ ክልል ወጣቶች ሊቀ-መንበር አዱኛ አሰፋ ‹‹በኢትዮጵያ ባለፈው ሥርዓት ከተሠራው አስከፊ ትርክት አንጻር ሲታይ ወጣቱ ጥሩ ደረጃ ላይ አለ ማለት ይቻላል›› ነው ያለው፡፡ አሁን ላይ የሚታየውን አለመግባባት ሥርዓቱ የወለደው እንደሆነም ነው የገለጸው፡፡‹‹ኢትዮጵያን አንድ ለማድረግ ኢትዮጵያንና የኢትዮጵያዊነትን ምንነት ማወቅ ያስፈልጋል›› ያለው አዱኛ ወደ አንድ ለመምጣት ገዢ መደብንና ሕዝብን መለዬት አስፈላጊ መሆኑን አመላክቷል፡፡ አንድ ገዢ ከአንድ ብሔር ስለወጣ የእኔ ነው ወይንም የእነርሱ ነው ብሎ ማሰብ አደጋ እንዳለውና ገዢ መደብ መጭ እና ሂያጂ ሕዝብ ግን ቀጣይነት ያለውና ዘላቂ እንደሆነም አመላክቷል፡፡ ወጣቱም ብሔርን፣ እምነትንና ሥርዓትን በደንብ ለይቶ ማወቅ እንደሚገባው አስገንዝበዋል፡፡